***Εφηβεία – Χαρακτηριστικά των νέων***

**Εφηβεία** ονομάζεται η περίοδος της μετάβασης από την παιδική στην ώριμη ηλικία. Αρχίζει περίπου από το 11ο έτος της ηλικίας του νέου/νέας και φτάνει μέχρι το 18ο έτος. Πρόκειται για μια δύσκολη περίοδο, καθώς ο νέος προσπαθεί να ανεξαρτητοποιηθεί από τους γονείς του, να διαμορφώσει την προσωπικότητά του και να βρει τη θέση του μέσα στον κόσμο.

**Χαρακτηριστικά Eφήβων**

**α. Θετικά**

* Ένα βασικό χαρακτηριστικό της εφηβείας είναι η έντονη ψυχοσωματική ανάπτυξη του νέου. Οι αλλαγές στην εμφάνιση είναι εμφανείς, καθώς οι έφηβοι αρχίζουν να αποκτούν σώμα ενήλικα, γεγονός που οφείλεται στην έκκριση διαφόρων ορμονών. Στη φάση αυτή οι έφηβοι διακρίνονται για την έντονη ενεργητικότητά τους, το δυναμισμό και την ευρωστία τους, αλλά ταυτόχρονα τον έντονο συναισθηματισμό τους και τις ψυχικές τους διακυμάνσεις καθώς δεν μπορούν να κατανοήσουν τις αλλαγές στο σώμα τους, ενώ συχνά αισθάνονται άβολα με αυτό.
* Οι νέοι είναι ιδεολόγοι, ονειροπόλοι, οραματιστές. Πιστεύουν σε υψηλές αξίες και ιδανικά και ονειρεύονται έναν καλύτερο κόσμο, στον οποίο ο συμφεροντολογισμός και το ωφελιμιστικό πνεύμα των μεγάλων δεν έχουν θέση.
* Είναι επίσης ασυμβίβαστοι, αντικομφορμιστές και επαναστατικοί. Απορρίπτουν τις αυθεντίες, αντιδρούν στο συντηρητισμό των μεγάλων και εναντιώνονται σε καθετί που θεωρούν παλιό και ξεπερασμένο. Συχνά εμφανίζονται πολιτικοποιημένοι, συμμετέχουν σε πολιτικές ομάδες και διεκδικούν δυναμικά την υλοποίηση των οραμάτων τους.
* Είναι ευαίσθητοι στα κοινωνικά ζητήματα και αντιδρούν σε κάθε μορφής αδικία και εκμετάλλευση, θεωρώντας ότι είναι ιερό καθήκον τους να βοηθούν τους συνανθρώπους τους.
* Στην εφηβεία η ανάγκη για συντροφικότητα γίνεται περισσότερο έντονη, οι έφηβοι επιδιώκουν να συμμετέχουν σε ομάδες ομηλίκων με τους οποίους μοιράζονται κοινά ενδιαφέροντα και στόχους, αρχίζουν να ενδιαφέρονται για το άλλο φύλο, ανακαλύπτουν τον έρωτα και δημιουργούν ισχυρούς δεσμούς φιλίας
* Οι έφηβοι είναι αυθόρμητοι και εκφράζουν άμεσα τα συναισθήματα τους. Γι’ αυτό κατακρίνουν την υποκρισία των μεγαλύτερων και τη διπροσωπία τους.
* Αγαπούν τις τιμές και επιδιώκουν την αναγνώριση και την επιβράβευση. Έτσι απογοητεύονται γρήγορα όταν οι άλλοι κρατούν αδιάφορη ή περιφρονητική στάση απέναντι τους.
* Είναι αμφισβητίες και κρίνουν συχνά με σκληρό και απόλυτο τρόπο τους γονείς τους αλλά και όλους τους ενήλικες.
* Χαρακτηριστικά των νέων είναι η αποφασιστικότητα και η ισχυρή θέληση, το πάθος που επιδεικνύουν σε οτιδήποτε καταπιάνονται, το θάρρος, και η τόλμη με τα οποία αντιμετωπίζουν τη ζωή, η αγωνιστικότητα τους και το πείσμα τους με τα οποία διεκδικούν την πραγματοποίηση των ονείρων τους.

**β. Αρνητικά**

• Επειδή δεν έχει αποκρυσταλλωθεί ο χαρακτήρας τους, οι έφηβοι είναι συχνά ασταθείς στη συμπεριφορά και τις επιλογές τους. Αλλάζουν εύκολα γνώμη, στόχους και αντιλήψεις, είναι ανικανοποίητοι και φέρνουν σε αμηχανία τους μεγάλους, που δεν ξέρουν πώς να τους αντιμετωπίσουν. Έτσι, από τη μια νιώθουν, λόγω έλλειψης αυτοπεποίθησης, ανασφάλεια και από την άλλη έντονη διάθεση να ξεπεράσουν την ανασφάλεια αυτή, οδηγούμενοι συχνά σε παράτολμες ενέργειες και ακραίες αντιδράσεις. Επίσης, επιδιώκουν την ανεξαρτησία τους από τους μεγάλους και την ελευθερία τους, αλλά επιζητούν και τον έλεγχο από τους γονείς, ενώ η επιθυμία τους να ωριμάσουν, «να γίνουν μεγάλοι», προσκρούει στο φόβο τους ότι μπορεί να μοιάσουν στους γονείς τους, να ακολουθήσουν το δρόμο τους και να συμβιβαστούν.

• Λόγω της απειρίας και της επιπολαιότητας τους είναι ιδιαίτερα εύπιστοι, με αποτέλεσμα να παρασύρονται από επιτήδειους που στόχο έχουν να τους παραπλανήσουν και να τους εκμεταλλευτούν για να ικανοποιήσουν ιδιοτελείς σκοπούς.

• Πολλές φορές είναι απόλυτοι στις απόψεις τους και δογματικοί, αρνούνται ν’ ακούσουν και την άλλη πλευρά και αμφισβητούν με στείρο και αρνητικό τρόπο τις παραδοσιακές αξίες. Ορισμένοι φτάνουν και σε ακραίες συμπεριφορές, χάνουν την αίσθηση του μέτρου και στο όνομα μιας δήθεν υγιούς επαναστατικότητας γίνονται βίαιοι και επιθετικοί, με αποτέλεσμα να οδηγούνται στο περιθώριο.

• Συχνά μιμούνται άκριτα τα προβαλλόμενα πρότυπα και επειδή δεν έχουν την απαιτούμενη κριτική ικανότητα και επειδή δεν έχουν διαμορφώσει σταθερές αξίες και αρχές. Έτσι, χάνουν την ανεξαρτησία της σκέψης τους και τον αυθορμητισμό τους και καταλήγουν φερέφωνα των ιδεών τρίτων. Ιδιαίτερα στην εποχή μας, όπου κυριαρχεί η νοοτροπία του εύκολου κέρδους και του ανταγωνισμού, οι νέοι γίνονται ατομικιστές, μένουν παθητικοί και αδιάφοροι απέναντι στα κοινωνικά και πολιτικά δρώμενα και υποκύπτουν στις αξίες του υλισμού και του καταναλωτισμού.

**ΠΡΟΒΛΗΜΑΤΑ ΤΩΝ ΣΥΓΧΡΟΝΩΝ ΝΕΩΝ**

Οι νέοι σήμερα θεωρούνται πιο ευνοημένοι σε σύγκριση με τους νέους παλαιότερων εποχών, καθώς:

- ζουν σε δημοκρατικότερες κοινωνίες σε σχέση με το παρελθόν, στις οποίες απολαμβάνουν περισσότερες ελευθερίες, ενώ έχουν κατοχυρωθεί πλήθος ατομικών και κοινωνικών δικαιωμάτων

- αποκτούν γρηγορότερα και ευκολότερα ποικίλες γνώσεις με την ανάπτυξη των ΜΜΕ και είναι πιο ενημερωμένοι αναφορικά με καίρια ζητήματα της ζωής

- αντιμετωπίζονται με περισσότερο σεβασμό τόσο από την οικογένεια και το σχολείο όσο και από την ευρύτερη κοινωνία

Παρ' όλα αυτά ο κόσμος μας δεν είναι ιδανικός και παρά τη μεγάλη ανάπτυξη τα προβλήματα που αντιμετωπίζουν οι κοινωνίες είναι πολλά και πιο σύνθετα. Οι νέοι, ως μια ευαίσθητη κοινωνική ομάδα, επηρεάζονται περισσότερο απ' αυτά, και γι' αυτό ο χαρακτηρισμός «ευνοημένοι» μοιάζει εξωπραγματικός.

Τα κυριότερα προβλήματα που αντιμετωπίζουν οι σύγχρονοι νέοι είναι:

* Έλλειψη επικοινωνίας στο οικογενειακό περιβάλλον (ενδοοικογενειακές συγκρούσεις, εντάσεις λόγω έλλειψης αλληλοκατανόησης, ελαχιστοποίηση του χρόνου που οι γονείς διαθέτουν για επικοινωνία με τα παιδιά τους)
* Ελλείψεις και αδυναμίες του εκπαιδευτικού συστήματος (εξετασιοκεντρικός χαρακτήρας, βαθμοθηρία, μηχανική αποστήθιση γνώσεων, παρωχημένοι τρόποι διδασκαλίας)
* Προβλήματα στην επαγγελματική τους αποκατάσταση λόγω του ανεπαρκούς επαγγελματικού προσανατολισμού, του σκληρού ανταγωνισμού, της οικονομικής κρίσης, της αύξησης της ανεργίας, της σχέσης με την τεχνολογία και τα μέσα κοινωνικής δικτύωσης, της πίεσης να ανταποκριθούν στα πρότυπα ομορφιάς, κατανάλωσης, οικονομικής καταξίωσης.